Diari Oficial de la Generalitat Valenciana


Sumari del DOGV 6080, del 17-08-2009 (2009/9551)

ORDRE de 6 d'agost de 2009, de la Conselleria d'Economia, Hisenda i Ocupació, per la qual es regula i es convoca un pla integral d'ocupació per al període 2009-2010, destinat a incrementar l'empleabilitat dels joves: Beca-Salari.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6080

Data del DOGV
:   17-08-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/9551


Data del document
:   06-08-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * suport econòmic
    * formació professional
    * pràctiques de formació
    * ajuda pública
    * ajuda a l'ocupació

ORDRE de 6 d'agost de 2009, de la Conselleria d'Economia, Hisenda i Ocupació, per la qual es regula i es convoca un pla integral d'ocupació per al període 2009-2010, destinat a incrementar l'empleabilitat dels joves: Beca-Salari. [2009/9551]  
Entre els objectius operatius que en matèria d'ocupació planteja el Pacte Valencià pel Creixement i l'Ocupació 2009-2013 (PAVACE II) figuren els de minimitzar l'impacte de l'actual crisi econòmica i afavorir de manera preferent l'ocupació dels col·lectius amb més dificultats d'inserció laboral. A este respecte, el Pacte establix com un dels seus eixos d'actuació la reducció de les taxes de desocupació dels joves així com l'establiment de polítiques tendents a propiciar l'inici de la seua vida laboral en les millors condicions. Entre les mesures concretes que amb este objectiu es proposen en el Pacte destaca la convocatòria del programa Beca-Salari.  
Per la seua banda, la recent publicació del decret llei 1/2009, de 20 de febrer, del Consell, pel qual es constituïxen i doten tres plans especials de suport destinats a l'impuls dels sectors productius, l'ocupació i la inversió productiva en municipis, i s'aproven crèdits extraordinaris per a atendre el seu finançament, ha vingut a ratificar algunes de les mesures que en matèria d'ocupació es van establir en el Pla d'Impuls de l'Economia Valenciana, entre les quals així mateix es troba este programa.  
Dins d'este marc, el Programa Beca-Salari pretén afavorir la inserció laboral de joves amb escassa formació acadèmica. Davall la tutoria de federacions i associacions empresarials de la Comunitat Valenciana, els joves s'inseriran laboralment per mitjà de contractes per a la formació en distints sectors productius valencians. Es pretén d'esta manera que a la finalització dels seus contractes els joves hagen incrementat la seua empleabilitat a l'haver adquirit la formació tècnica i pràctica necessària per a l'exercici d'un ofici.  
Les ajudes recollides en esta convocatòria estan cofinançades pel Fons Social Europeu a través del Programa Operatiu per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea-Comunitat Valenciana: El FSE invertix en el teu futur.  
En virtut d'això, fent ús de les facultats conferides per la Llei 5/1983, de 30 de desembre, del Consell, i pel Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE  
CAPÍTOL I  
Disposicions generals  
Article 1. Objecte i àmbit d'aplicació  
La present ordre té com a objecte establir plans integrals d'ocupació per a afavorir la inserció laboral de joves amb escassa formació acadèmica per mitjà de l'aprenentatge remunerat d'un ofici en el lloc de treball, per mitjà de la formalització de contractes per a la formació, amb la tutoria de les associacions empresarials de caràcter sectorial de la Comunitat Valenciana que subscriguen el corresponent conveni de col·laboració amb el SERVEF per a la gestió d'este programa com a entitats col·laboradores.  
Article 2. Destinataris finals  
Els destinataris finals del programa Beca-Salari són els joves que figuren inscrits durant almenys tres mesos com a desocupats en els centres SERVEF d'Ocupació i reunisquen les condicions per a subscriure contractes per a la formació.  
Article 3. Entitats col·laboradores  
1. Podran adquirir la condició d'entitats col·laboradores en la gestió i pagament d'estes ajudes les federacions o associacions empresarials de caràcter sectorial de la Comunitat Valenciana.  
2. Esta col·laboració s'instrumentalitzarà per mitjà d'ambdós convenis segons model annex, en què es detallaran les condicions, drets i obligacions que assumix cada entitat. A l'efecte del que disposa l'apartat 3 de l'article 54 bis del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, els dits convenis hauran d'ajustar-se a les condicions i requisits establits en esta convocatòria.  
3. Les entitats col·laboradores hauran d'acreditar en tot cas les següents condicions de solvència i eficàcia:  
a) Una antiguitat almenys de cinc anys.  
b) Haver depositat els seus estatuts en l'Oficina de Depòsit d'Estatuts d'Organitzacions Empresarials.  
c) Comptar amb almenys vint empreses associades.  
d) Disposar dels mitjans materials i personals adequats per a la gestió del programa.  
Article 4. Condicions del programa  
1. El programa Beca-Salari consistix en una subvenció de 900 € com a complement salarial per a cada jove desocupat que subscriga un contracte per a la formació almenys de sis mesos de duració.  
2. Els projectes de les entitats col·laboradores hauran de preveure la inserció d'un grup de joves. Les entitats col·laboradores podran sol·licitar del SERVEF la remissió d'un nombre suficient de joves desocupats per a la seua incorporació al pla.  
3. Sense perjuí que puguen adoptar-se mesures de caràcter general, les entitats col·laboradores hauran de tutorar individualment a cada participant fins a la finalització del seu contracte. A este respecte, realitzaran les actuacions de formació, orientació i seguiment que resulten necessàries per a consolidar les insercions.  
4. L'inici de les actuacions haurà de tindre lloc en 2009, sense perjuí que, de conformitat amb el que disposa l'article 11 de la Llei 3/2000, de 17 d'abril, de creació del SERVEF, tant la seua vigència com els incentius als joves associats a estes puguen estendre's al llarg de l'exercici següent.   
5. Prèvia comprovació dels requisits exigibles, correspondrà a les entitats col·laboradors el lliurament de les ajudes a cada jove en els termes en què es determinen en el conveni de col·laboració.  
Article 5. Limitacions per a obtindre la condició de beneficiari o entitat col·laboradora  
1. No podran obtindre la condició d'entitat col·laboradora aquelles entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions, l'apreciació de les quals es farà en la forma prevista en este article.  
2. En atenció a la naturalesa de la subvenció i a la seua quantia, s'exceptua del sotmetiment a tals prohibicions als joves que resulten beneficiaris de les ajudes, de conformitat amb el que disposa l'article 13.2 de la Llei General de Subvencions.  
Article 6. Selecció de les entitats col·laboradores  
1. Per a la selecció de les entitats col·laboradores es constituirà una Comissió de Valoració amb la composició següent: presidenta, la cap de l'Àrea de Foment d'Ocupació o persona en qui designe per a la seua substitució; tres vocals, que seran els directors territorials d'Ocupació; i un representant de l'Àrea de Foment d'Ocupació, que actuarà com a secretari sense vot.  
2. En la valoració de les sol·licituds es consideraran els criteris següents:  
a) Experiència acreditada en la realització de programes públics d'ocupació consistents en itineraris d'inserció; especialment es valorarà el resultat obtingut en l'execució dels dirigits a jóvens desocupats: fins a 40 punts.  
b) Relació d'entitats ocupadores disposades a contractar els joves desocupats en el projecte i possibles compromisos d'estabilitat dels joves: fins a 30 punts.  
c) Currículum professional del personal, propi o contractat, a què corresponga gestionar el projecte: fins a 20 punts.  
d) Dotació d'equipament i instal·lacions adequades al desenvolupament del projecte: fins a 10 punts.  
Article 7. Documentació i presentació de sol·licituds  
1. Les sol·licituds hauran de dirigir-se en imprés normalitzat a l'Àrea de Foment d'Ocupació del SERVEF. La documentació que s'acompanye haurà de presentar-se en dos còpies i original, que serà tornada prèvia compulsa.  
2. A la sol·licitud s'acompanyarà la documentació següent:  
a) Documentació acreditativa i identificativa de l'entitat sol·licitant i del seu representant legal.   
b) Declaració responsable del representant legal de l'entitat de no estar sotmesos en les prohibicions per a obtindre la condició d'entitat col·laboradora a què fa referència l'article 13 de la Llei General de Subvencions.  
c) Dos exemplars originals de les dades de domiciliació bancària, segons model normalitzat (fitxa de manteniment de tercers), i certificat de l'entitat bancària on s'acredite la titularitat del compte bancari corresponent.  
d) Memòria i compromisos de contractació dels joves per part de les entitats ocupadores, segons models normalitzats.  
e) Certificat acreditatiu d'haver efectuat el depòsit dels seus estatuts en l'Oficina de Depòsit d'Estatuts d'Organitzacions Empresarials.  
f) Còpia del Llibre d'Associats de l'entitat o certificat del secretari acreditatiu del nombre d'empreses associades.   
g) Declaració d'activitats sense ànim de lucre, segons model normalitzat.  
3. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social. No obstant això, podrà denegar-se o revocar-se este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda.  
4. L'administració podrà demanar l'aportació addicional d'altres documents o dades aclaridores que considere necessaris per a resoldre  
Article 8. Termini de presentació de sol·licituds  
El termini de presentació de les sol·licituds serà de trenta dies naturals a comptar de l'endemà de la publicació de l'ordre en el Diari Oficial de la Comunitat Valenciana.  
Article 9. Resolució  
1. La competència per a resoldre sobre les sol·licituds presentades correspon al director general del SERVEF.   
2. El termini màxim per a resoldre i notificar la resolució procedent serà de sis mesos a comptar de l'endemà de la presentació de la sol·licitud en qualsevol dels registres d'entrada del SERVEF. Una vegada transcorregut el dit termini sense que s'haja dictat i notificat resolució expressa, s'entendrà desestimada la pretensió per silenci administratiu.  
3. Després de la notificació de la resolució, s'iniciarà sense més demora la tramitació dels convenis de col·laboració amb les entitats seleccionades.  
Article 10. Obligacions de les entitats col·laboradores  
A més de les disposades en l'article 15 de la Llei General de Subvencions i les que puguen incorporar-se en els convenis de col·laboració, són obligacions de les entitats col·laboradores:  
a) Facilitar totes aquelles dades i informació, en qüestions relacionades amb la gestió del programa, que li siguen requerides pel SERVEF, així com comunicar-li les incidències que puguen produir-se.  
b) No percebre compensació econòmica dels participants en el programa.  
c) Efectuar el pagament de les ajudes als joves contractats.  
d) Per tractar-se d'ajudes cofinançades pel Fons Social Europeu, se subjectarà a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenvolupament Regional. En este sentit l'entitat col·laboradora haurà de comunicar als joves desocupats l'origen dels fons d'estes ajudes (SERVEF i FSE) i que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda.  
Article 11. Control  
1. Correspondrà a la Direcció General d'Ocupació i Inserció Laboral dur a terme la funció de control de les subvencions concedides, així com l'avaluació i el seguiment d'este programa.  
2. L'entitat col·laboradora estarà obligada a sotmetre's a les actuacions de control financer previst en l'article 45 de la Llei General de Subvencions que es realitzen per part de la Intervenció General i, si és el cas, de les institucions comunitàries, per estar les ajudes finançades pel Fons Social Europeu. A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable en cada cas. Així mateix estarà obligada a conservar durant almenys tres anys a partir del tancament del Programa Operatiu 2007-2013 els documents justificatius dels fons rebuts, inclosos els documents electrònics, en la mesura que puguen ser objecte de les actuacions de comprovació i control. De la mateixa manera, haurà de complir amb l'obligació de col·laboració amb el control financer de conformitat amb el que disposa l'article 46 de la Llei General de Subvencions.  
Article 12. Resolució d'incidències  
La Direcció General d'Ocupació i Inserció Laboral, per delegació del director general del SERVEF, serà l'òrgan competent per a resoldre les incidències que puguen produir-se durant el desenvolupament del programa.  
Article 13. Justificació i liquidació  
1. Els fons que es transferisquen a les entitats col·laboradores es destinaran al compliment de la finalitat i de les obligacions contretes en els corresponents convenis de col·laboració, en què es determinarà el termini de presentació de justificacions que no podrà sobrepassar del 20 de novembre del 2010.  
2. De conformitat amb el que disposa l'article 34.7.f de la Llei 17/2008, de 29 de desembre de Pressupostos de la Generalitat per al 2009, podrà anticipar-se fins al 100% de la subvenció corresponent a l'anualitat de 2009, amb justificació prèvia de l'inici del projecte.  
3. Correspon a la Direcció General d'Ocupació i Inserció Laboral el reconeixement de les obligacions i propostes de pagament, per delegació del director general del SERVEF, de conformitat amb el règim vigent de delegació de competències.  
4. Per a la liquidació final dels fons transferits, les entitats col·laboradores hauran d'aportar la documentació següent:  
a) Transferències bancàries que acrediten l'efectivitat del pagament de les beques als joves, en què es reflectirà l'import, la data i el destinatari.   
b) Còpia dels contractes per a la formació dels joves participants en el programa i alta en la Seguretat Social.  
c) Document on es concreten les activitats de tutoria per als joves.  
d) Llistat de participants remés pel SERVEF, o Document d'Alta i Renovació de la Demanda d'Ocupació (DARDE) dels que hagueren sigut seleccionats directament per l'entitat col·laboradora.  
e) Comunicació de l'origen dels fons, segons model normalitzat.  
5. Els rendiments financers que generen els fons lliurats a les entitats col·laboradores no incrementaran l'import de la subvenció concedida, en raó a la dificultat de la seua aplicació a les activitats subvencionades i del seu seguiment i control.  
Article 14. Reintegrament  
En aplicació del que disposa l'article 37.2 de la Llei 38/2003, General de Subvencions, no generaran interessos de demora els reintegraments que es determinen per les baixes dels joves en el pla, sempre que s'acredite per l'entitat beneficiària que el compliment s'aproxima de manera significatiu al compliment total i s'acredite una actuació inequívocament tendent a la satisfacció dels seus compromisos.  
DISPOSICIONS ADDICIONALS  
Primera. Finançament  
1. Les ajudes regulades en la present ordre es finançaran a càrrec del subprograma 322.51, Foment d'Ocupació, codi de línia T5695000, per un import global màxim d'1.000.000 €.   
2. Si al llarg de l'exercici 2009 existira crèdit disponible que permetera incrementar el finançament pressupostari d'esta ordre, el SERVEF, prèvia publicació del dit crèdit en el DOCV, podrà destinar-ho al finançament d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment o ho hagueren sigut per un import inferior al sol·licitat.  
Segona. Compatibilitat amb el mercat comú  
A les ajudes regulades en esta convocatòria no els resulta d'aplicació el que preveu l'article 87, apartat 1 del Tractat Constitutiu de la Comunitat Europea, per tractar-se d'ajudes que no beneficien a empreses sinó que van dirigides a particulars que no exercixen a títol individual cap tipus d'activitat econòmica, de manera que no complixen amb la condició d'avantatge econòmic ni de falsejament de la competència que poguera afectar els intercanvis comercials entre els estats membres.  
Tercera. Models normalitzats  
Els models normalitzats als quals s'al·ludix en la present ordre es troben a disposició de les entitats sol·licitants en l'adreça d'Internet «http://www.servef.es», així com en les direccions territorials d'Ocupació del SERVEF.  
Quarta. Normativa aplicable  
1. En allò no disposat per esta esmentada convocatòria es regirà pels preceptes en vigor del Text Refós de la Llei d'Hisenda Pública de la Generalitat Valenciana i pels preceptes de caràcter bàsic tant de la Llei 38/2003, de 17 de novembre, General de subvencions, com del Reial Decret 887/2006, de 21 de juliol, pel qual s'aprova el seu Reglament de desplegament.  
2. Els contractes per a la formació que es formalitzen amb els joves participants en el programa es regiran per allò que preveu l'article 11 de l'Estatut dels Treballadors, segons la redacció donada per la Llei 63/97, de 26 de desembre (BOE de 30 de desembre), modificat per l'article 1.2 de la Llei 12/2001, de 9 de juliol (BOE.de 10 de juliol), així com per la normativa de desplegament.  
DISPOSICIONS FINALS  
Única. Facultats d'execució i desenvolupament  
Es faculta el director general del SERVEF per a dictar totes les instruccions que siguen necessàries per a l'execució i el desenvolupament del que disposa esta ordre; així mateix es delega la competència per a ampliar qualsevol dels terminis establits, sempre que concórreguen circumstàncies degudament motivades que ho aconsellen.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant de l'òrgan que va dictar la resolució en el termini d'un mes, computats en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient. Quan la interessada siga una administració local, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la seua publicació, en els termes que preveu l'article 44 de la Llei 29/1998.  
València, 6 d'agost de 2009  
El vicepresident segon del Consell y conseller d'Economia, Hisenda i Ocupació,  
GERARDO CAMPS DEVESA  
ANNEX  
CONVENI DE COL·LABORACIÓ ENTRE EL SERVEF I \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ PER A LA GESTIÓ DEL PROGRAMA D'OCUPACIÓ "BECA SALARI 2009-2010".  
València, \_\_de\_\_\_\_\_\_\_\_de 2009.  
REUNITS  
D'una part, l'Hble. Sr. Gerardo Camps Devesa, en representació del Servici Valencià d'Ocupació i Formació (d'ara en avant SERVEF), basant-se en les facultats que li conferix la Llei de la Generalitat Valenciana 5/1983, de 30 de desembre, de Govern Valencià, nomenat conseller per Decret 8/2007, de 28 de juny, del president de la Generalitat (DOCV de 29 de juny) i havent-li sigut assignada la titularitat de la Conselleria d'Economia, Hisenda i Ocupació, basant-se en les facultats conferides pel Reglament del SERVEF aprovat per Decret 41/2001, de 27 de febrer de 2001 i autoritzat per Acord del Govern Valencià de data \_\_\_\_\_\_\_\_\_\_.  
D'una altra, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, com a representant legal de \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, facultat per a este acte en virtut de \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.  
Ambdós parts es reconeixen competència i capacitat per a subscriure este Conveni i en virtut d'això  
MANIFESTEN  
1. Que la Conselleria d'Economia, Hisenda i Ocupació ha convocat el Programa de Foment de l'Ocupació Beca-Salari, consistent en un pla integral d'ocupació destinada a incrementar l'empleabilitat dels joves per al període 2009-2010.  
2. Que l'article 3 de la dita convocatòria contempla la possibilitat de comptar amb entitats col·laboradores per a la gestió i pagament de les ajudes als seus beneficiaris: joves que subscriguen contractes per a la formació per un període mínim de sis mesos.  
3. Que a l'efecte del que disposa l'apartat 3 de l'article 54 bis del Decret Legislatiu de 26 de juny de 1991, pel que s'aprova el text refós de la Llei d'Hisenda Pública de la Generalitat Valenciana, este conveni s'ajusta a les condicions i requisits establits en l'esmentada convocatòria.  
4. Que es realitzat el procediment de concurrència per a la selecció de \_\_\_\_\_\_\_\_\_\_\_\_\_\_\_\_\_\_\_\_\_\_ com a entitat col·laboradora, d'acord amb el que establix l'article 6 de la convocatòria.   
CLÀUSULES  
Primera. Objecte del conveni.  
Este Conveni té com a objecte fixar el marc general de col·laboració entre la Conselleria d'Economia, Hisenda i Ocupació, a través del SERVEF, i \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ per a la gestió i pagament de les ajudes als joves amb escassa formació acadèmica establides en la convocatòria del Programa de Foment de l'Ocupació "Salari Jove 2009-2010"·  
Segona. Normativa reguladora de les ajudes.  
Les ajudes la gestió i pagament de les quals resulten objecte de col·laboració han sigut convocades mitjançant una Ordre de \_\_ de \_\_\_\_\_\_\_ de 2009, de la Conselleria d'Economia, Hisenda i Ocupació, per la qual es regula i es convoca un pla integral d'ocupació per al període 2009-2010, destinat a incrementar l'empleabilitat dels joves: Beca-Salari.  
Tercera. Entitat col·laboradora.  
D'acord amb el que disposa l'article 3 de la convocatòria podran resultar entitats col·laboradores en la gestió i pagament de les ajudes les federacions o associacions de caràcter empresarial de la Comunitat Valenciana, naturalesa de què participa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.  
Quarta. Contingut de la col·laboració  
L'entitat col·laboradora es compromet a la realització d'itineraris d'inserció per mitjà de contractes per a la formació de \_\_ joves. Els contractes hauran d'executar-se íntegrament en centres de treball ubicats en la Comunitat Valenciana.  
Sense perjuí que puga adoptar altres mesures de caràcter general, correspon a l'entitat col·laboradora tutorar individualment a cada participant fins a la finalització del seu contracte. A este respecte, realitzarà les actuacions de formació, orientació i seguiment que resulten necessàries per a consolidar les insercions, que es reflectiran en document normalitzat.  
Així mateix correspondrà a l'entitat col·laboradora, prèvia comprovació de les condicions exigibles, el lliurament de l'ajuda de 900 euros a cada jove una vegada transcorreguts els sis mesos del contracte.  
L'inici de les actuacions referides haurà de tindre lloc en 2009, sense perjuí que, de conformitat amb el que disposa l'article 11 de la Llei 3/2000, de 17 d'abril, de creació del SERVEF, tant la seua vigència com els incentius als joves associats a estes puguen estendre's al llarg de l'exercici següent. A estos efectes s'entendrà que l'inici de les actuacions tindrà lloc en la data de subscripció del conveni.  
Quinta. Justificació i liquidació dels fons transferits  
De conformitat amb el que disposa l'article 34.7.f de la Llei 17/2008, de 29 de desembre de Pressupostos de la Generalitat per al 2009, podrà anticipar-se fins al 100% de la subvenció corresponent a l'anualitat de 2009, amb justificació prèvia de l'inici del projecte.  
La justificació dels fons que es transferisquen a l'entitat col·laboradora haurà de dur-se a terme com a data límit fins al 15 de setembre del 2010. Per a això s'aportarà la documentació següent:  
a) Transferències bancàries que acrediten l'efectivitat del pagament de les beques als joves, en què es reflectirà l'import, la data i el destinatari.   
b) Còpia dels contractes per a la formació dels joves participants en el programa i alta en la Seguretat Social.  
c) Document segons model normalitzat on es concreten les activitats de tutoria als joves.  
d) Llistat de participants remés pel SERVEF, o Document d'Alta i Renovació de la Demanda d'Ocupació (DARDE) dels que hagueren sigut seleccionats directament per l'entitat col·laboradora.  
e) Comunicació de l'origen dels fons, segons model normalitzat.  
Sexta. Finançament.  
Estes ajudes estan cofinançades pel Fons Social Europeu a través del Programa Operatiu per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea-Comunitat Valenciana: "El FSE invertix en el teu futur".  
Sèptima. Control  
L'entitat col·laboradora estarà obligada a sotmetre's a les actuacions de control financer previst en l'article 45 de la Llei General de Subvencions que es realitzen per part de la Intervenció General i, si és el cas, de les institucions comunitàries. A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable en cada cas. Així mateix estarà obligada a conservar durant almenys tres anys a partir del tancament del Programa Operatiu 2007-2013 els documents justificatius dels fons rebuts, inclosos els documents electrònics, a mesura que puguen ser objecte de les actuacions de comprovació i control. De la mateixa manera, haurà de complir amb l'obligació de col·laboració amb el control financer de conformitat amb el que disposa l'article 46 de la Llei General de Subvencions.  
Octava. Vigència del conveni.  
Este Conveni romandrà vigent des del dia de la seua firma fins al 31 de desembre del 2010.  
I en prova de conformitat amb allò que s'ha exposat, firmen els compareixents en el lloc i la data indicats.  
Pel SERVEF, Per \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
el vicepresident Econòmic,   
conseller d'Economia, Hisenda i Ocupació  
Gerardo Camps Devesa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_